بزاف ديال المغاربة ما عندهمش مع الانتخابات. من الشباب تا للشيوخ. يلا سولتي مرا كبيرة واش غا تشاركي فالانتخابات غا تجاوبك لا! كلهم ولاد لحرام! غا تسول نفس السؤال لشاب، غا يقول ليك داكشي غير تخربيق، غا تسول واحد آخر غا يقول ليك الانتخابات مسرحية، واحد آخر غا يدير ليك محاضرة فكيفاش الأحزاب لا حول لها ولا قوة سياسيا. هاد الناس كاملين عندهم الحق.. نسبيا. لكن كلهم غفلو على جانب مهم فالانتخابات. فدولة بحال المغرب، صحيح أن الأحزاب والحكومات ما عندهاش السلطة بحال فالدول الغربية، صحيح أن الحكم ملكي دستوري قبل أي شيء آخر. لكن السؤال المطروح هو: شنو باغا القوة الحاكمة؟ شنو باغيين أصحاب القرار؟ أكيد باغيين التوازن، باغيين الظروف السياسية، الاقتصادية، الاجتماعية تكون مريحة، داكشي علاش تايتعاملو دائما بطريقة براغماتية. يلا شافو الشعب تايميل لواحد التوجه تايميلو معاه. شنو العلاقة بالانتخابات؟ الانتخابات هي طريقة تعبير على التوجه ديال الشعب. يلا ربح حزب ديني، هذا تايبين أن الدين عندو دور مهم فحياة المغاربة، الدولة ديك الساعة تاتحاول تعتاني بالأمور الدينية. نسا أنهم يحيدو ليك دوك القوانين القروسطية! يلا بغينا كمغاربة نبينو شنو باغيين، خصنا نصوتو على الحزب للي تايعبر أكثر على المطالب ديالنا. ما تايهمش واش غا يربح ولا واش غا يدير خدمة نقية يلا وصل للحكومة. رسالة صوتنا فالانتخابات ما تانرسلوهاش للأحزاب، تانرسلوها لمن فوق الأحزاب. 
نوستيك: علاش خصك تشارك فالانتخابات؟